## Metodološke osnove za mjesečni izvještaj industrije

### NN 18/1997 (17.2.1997.), Metodološke osnove za mjesečni izvještaj industrije

# **DRŽAVNI ZAVOD ZA STATISTIKU**

Na temelju članka 12. Zakona o državnoj statistici ("Narodne novine"
broj 52/94) Državni zavod za statistiku određuje:

## **METODOLOŠKE OSNOVE**

### **ZA MJESEČNI IZVJEŠTAJ INDUSTRIJE (IND - 1)**

I. OPĆI DIO (definicije)

POJAM INDUSTRIJE

Pojam ***industrije*** u statistici raznih zemalja nema isto
značenje, a najčešće označava svaki ljudski rad, djelatnost materijalne
proizvodnje, sve stečevinske djelatnosti ili tvorničku proizvodnju.

Do 1996. pojam ***industrija*** u ovom je istraživanju označavao
rudarstvo, tvorničku proizvodnju i proizvodnju, prijenos i distribuciju
električne energije, a bio je definiran Jedinstvenom klasifikacijom djelatnosti
(JKD), područjem djelatnosti 01 - Industrija i rudarstvo. Od početka godine
1997. Mjesečni izvještaj industrije provodit će se prema Nacionalnoj klasifikaciji
djelatnosti (NKD), a pokrivat će **tri područja NKD-a**, i to: **C**
- Rudarstvo i vađenje, **D** - Prerađivačku industriju i **E** -
Opskrbu električnom energijom, plinom i vodom, pa će se pod pojmom ***industrije***
od početka godine 1997. u ovom statističkom istraživanju podrazumijevati
djelatnosti NKD-a, odnosno djelatnosti od 10. do 41. odjeljka te klasifikacije.

CILJ I PREDMET ISTRAŽIVANJA

Podaci Mjesečnog izvještaja industrije služe za izračunavanje **dinamičkih
pokazatelja industrije** za Republiku Hrvatsku ukupno, zatim prema područjima,
potpodručjima, odjeljcima NKD-a i prema ekonomskoj namjeni proizvoda. Dinamički
pokazatelji koji se izračunavaju temeljem ovog istraživanja indeksi su
fizičkog obujma, i to: industrijske proizvodnje, zaliha gotovih vlastitih
proizvoda pri proizvođačima, utroška i zaliha reprodukcijskog materijala,
utroška i zaliha energije, te indeksi zaposlenih djelatnika i proizvodnosti
rada.

**Predmet su istraživanja:** ostvarena proizvodnja u izvještajnom
mjesecu, ostvarena proizvodnja od početka godine do kraja izvještajnog
mjeseca (kumulativ), zalihe vlastitih proizvoda namijenjenih prodaji, stanje
zadnjeg radnog dana u izvještajnom mjesecu i prodaja od početka godine
do kraja izvještajnog mjeseca (kumulativ); nabavljeni reprodukcijski materijali
u izvještajnom mjesecu, utrošeni reprodukcijski materijali u izvještajnom
mjesecu, utrošeni reprodukcijski materijali od početka godine do kraja
izvještajnog mjeseca (kumulativ) i zalihe reprodukcijskog materijala, stanje
zadnjeg radnog dana izvještajnog mjeseca; nabava energije u izvještajnom
mjesecu, potrošnja energije u izvještajnom mjesecu, potrošnja energije
od početka godine do kraja izvještajnog mjeseca (kumulativ) i zalihe energije;
broj zaposlenih djelatnika u statističkoj jedinici ukupno i po skupinama
NKD-a za područja djelatnosti C, D i E i broj djelatnika koji ne obavljaju
industrijsku djelatnost.

STATISTIČKA JEDINICA MJESEČNOG IZVJEŠTAJA INDUSTRIJE (IND -
1)

Statističke su jedinice trgovačka društva ili obrtnici koji su prema
Nacionalnoj klasifikaciji djelatnosti u Registru poslovnih subjekata razvrstani
u područja djelatnosti: Rudarstvo i vađenje, Prerađivačku industriju i
Opskrbu električnom energijom, plinom i vodom. Statističke su jedinice
i dijelovi svih pravnih osoba ili obrtnika, kad pravna osoba ili obrtnik
nije razvrstan u jedno od navedenih područja, ali ima dijelove koji obavljaju
djelatnosti iz tih područja (C, D ili E).

Ukoliko trgovačko društvo ili obrtnik obavlja djelatnost u različitim
županijama, takvo trgovačko društvo ili obrtnik obvezno se dijeli na onoliko
statističkih jedinica u koliko županija obavlja industrijsku djelatnost.
Statističke jedinice za koje se podnosi Mjesečni izvještaj industrije,
neposredno određuje Državni zavod za statistiku RH **adresarom** statističkih
jedinica za navedeni izvještaja.

IZVJEŠTAJNE JEDINICE

Izvještajne su jedinice: trgovačka društva, druge pravne osobe i obrtnici
u cijelosti, ako su razvrstani u industrijsku djelatnost, a ako nisu, za
svoje dijelove koji se bave industrijskom djelatnosti bez obzira na to
jesu li ti dijelovi pravno konstituirani ili nisu.

OBUHVAT

Obuhvat svih trgovačkih društava, drugih pravnih osoba ili obrtnika
koji se bave industrijskom djelatnošću, nije potpun. Mjesečnim se izvještajem
industrije za svaki odjeljak Nacionalne klasifikacije djelatnosti zasebno
(od 10 do 41) treba osigurati dovoljan broj izvještajnih jedinica tako
da te jedinice sudjeluju s oko 90 % u dodanoj vrijednosti tog odjeljka.

VRIJEME I METODA ISTRAŽIVANJA

Mjesečni izvještaj industrije izvještajne jedinice dostavljaju nadležnom
statističkom tijelu u roku koji im ono odredi, a na temelju Programa statističkih
istraživanja Republike Hrvatske. Za ovo istraživanje koristi se **izvještajna
metoda**. Izvještajne jedinice daju odgovarajuće podatke na obrascu IND-1,
i to na temelju knjigovodstvenih podloga.

NAČIN PROVEDBE MJESEČNOG IZVJEŠTAJA INDUSTRIJE

U provođenju istraživanja sudjeluju Državni zavod za statistiku Republike
Hrvatske, županijski uredi za statistiku i njihove ispostave.

Državni zavod za statistiku izrađuje metodologiju, obavlja obradu za
Republiku Hrvatsku i županije, kontinuirano osigurava stručnu pomoć područnoj
statistici, sastavlja adresar statističkih jedinica, tiska i distribuira
obrasce i druge materijale potrebne županijskim statističkim uredima za
provedbu istraživanja, koncentrira materijal, kontrolira potpunost podataka,
unosi podatke na magnetni medij, računski i logički kontrolira podatke,
analizira prve rezultate i objavljuje podatke.

Državni zavod za statistiku po potrebi održava instruktaže po pojedinim
županijskim središtima i zajedno s područnim statističarima neposredno
obilazi statističke jedinice, a o značajnijim metodološkim problemima direktno
razgovara sa statističkom jedinicom.

Županijski uredi za statistiku i njihove ispostave distribuiraju materijal
statističkim jedinicama prema adresaru, brinu se da u roku dobiju ispunjene
izvještaje, kontroliraju potpunost i točnost podataka, pregledan materijal
šalju u Državni zavod za statistiku i tijekom kontrole u Državnom zavodu
za statistiku, na njegov zahtjev, provjeravaju iskazane podatke u izvještaju.

OBRADA, ANALIZA I REZULTATI ISTRAŽIVANJA

Svi podaci iz Mjesečnog izvještaja industrije obrađuju se **do razine
odjeljka** Nacionalne klasifikacije djelatnosti (NKD), a podaci o proizvodnji
i niže. Za Republiku Hrvatsku do razine županije obrada se vrši za proizvodnju
i zaposlene djelatnike u industriji do razine odjeljka NKD-a. Državni zavod
za statistiku nastojati će izvršiti obradu svih podataka do razine odjeljka
NKD-a i za županije. Pokazatelji izračunati na temelju istraživanja IND-1
objavljuju se u **Priopćenjima** Državnog zavoda za statistiku, i to:
pokazatelji o proizvodnji u Priopćenju broj 01.01. - Indeksi industrijske
proizvodnje; pokazatelji o zalihama gotovih proizvoda u Priopćenju broj
01.07. - Indeksi zaliha gotovih proizvoda u industriji i rudarstvu; pokazatelji
o zaposlenim djelatnicima u Priopćenju broj 01.02. - Zaposleni djelatnici
i proizvodnost rada u industriji i rudarstvu; pokazatelji o potrošnji i
zalihama reprodukcijskih materijala u Priopćenju broj 01.03. - Indeksi
potrošnje i zaliha reprodukcijskih materijala u industriji i rudarstvu,
prema porijeklu; pokazatelji o potrošnji i zalihama energije i goriva u
Priopćenju 01. 04. - Indeksi potrošnje i zaliha energije i goriva u pogonske
i tehnološke svrhe u industriji i rudarstvu.

Cjelovita obrada ovog istraživanja objavljuje se u dokumentaciji INDUSTRIJA
- Mjesečni izvještaj, a pojedine tabele u Ljetopisu DZS, posebnim publikacijama
Državnog zavoda za statistiku i Internetu.

Osim navedenih izdanja Državnog zavoda za statistiku podaci iz ovog
istraživanja objavljuju se u preko dvadeset publikacija OUN, EU, OECD i
drugih asocijacija. Primjenom Nomenklature industrijskih proizvoda i usluga
za Mjesečni izvještaj industrije - NIPUM osigurana je direktna usporedivost
srodnih pokazatelja do razine razreda Nacionalne klasifikacije djelatnosti
s podacima EU i zemljama članicama EU, te s podacima OUN i drugih razvijenih
zemalja direktno do razine odjeljka, a preko tablice veza i niže. Nomenklatura
industrijskih proizvoda i usluga za Mjesečni izvještaj industrije - NIPUM
sukladna je Klasifikaciji proizvoda po djelatnostima (CPA) EU. 1

II. UPUTE ZA ISPUNJAVANJE IZVJEŠTAJA IND-1 I OBRASCI

IDENTIFIKACIJSKI PODACI STATISTIČKE JEDINICE

U zaglavlju izvještaja IND-1 daju se podaci o jedinici za koju se podnosi
izvještaj. Redni broj statističke jedinice prepisuje se iz adresara za
Mjesečni izvještaj industrije (IND-1).

a) NAZIV (tvrtka). Trgovačka društva ili obrtnik razvrstani u industrijsku
djelatnost upisuju tvrtku u potpunom obliku, onako kako je navedena u sudskom
registru. Trgovačka društva, obrtnici ili ostale jedinice razvrstane u
neindustrijsku djelatnost upisuju skraćeni naziv (tvtku) iz sudskog registra
i naziv dijela poslovnog subjekta koji upućuje na industrijsku djelatnost
koju taj dio poslovnog subjekta obavlja kao npr. kamenolom, mješaonica
stočne hrane, pilana, radionica za popravak lokomotiva i vagona itd.

b) MATIČNI BROJ IZ REGISTRA POSLOVNIH SUBJEKATA. Upisuje se matični
broj poslovnog subjekta, a za dio poslovnog subjekta i redni broj poslovnog
subjekta iz Obavijesti o razvrstavanju Državnog zavoda za statistiku odnosno
iz adresara za Mjesečni izvještaj industrije.

c) ŽUPANIJA, GRAD/OPĆINA, NASELJE, ULICA I BROJ. Upisuju se adresni
podaci statističke jedinice.

d) DJELATNOST (podrazred). Upisuje se brojčana oznaka djelatnosti statističke
jedinice prema Nacionalnoj klasifikaciji djelatnosti (NN br. 3/97), iz
Obavijesti o razvrstavanju Državnog zavoda za statistiku odnosno adresara
za Mjesečni izvještaj industrije.

Ostala identifikacijska obilježja ne snimamo izvještajem jer ih preuzimamo
iz Registra poslovnih subjekata, kao npr. vrstu trgovačkog društva, vrstu
kapitala, porijeklo kapitala itd. kao i šifre za županiju, grad, općinu
i naselje. Za ovo istraživanje traži se minimum identifikacijskih podataka
da bi se jednoznačno odredila statistička jedinica.

1. TABELA 1. GOTOVA PROIZVODNJA, ZALIHE I PRODAJA (REALIZACIJA)
PROIZVODNJE

Tabelu 1 ispunjavaju statističke jedinica prema Nomenklaturi industrijskih
proizvoda i usluga za Mjesečni izvještaj industrije - NIPUM. Svaka statistička
jedinica treba iskazati svoju proizvodnju u ovoj tabeli, a samo izuzetno
rijetke statističke jedinice neće moći ispuniti ovu tabelu o čemu će se
dogovoriti s Državnim zavodom za statistiku (npr. ako se proizvodni pogoni
nalaze u jednoj, a pomoćne službe u drugoj županiji i sl.).

***Stupci 1, 2 i 3***

U stupac 1 upisuje se šifra proizvoda ili usluga, u stupac 2 naziv proizvoda
ili usluga, a u stupac 3 jedinica mjere u kojoj se iskazuju proizvedene
količine proizvoda ili usluga, zaliha i prodane (realizirane) količine.
šifra, naziv proizvoda ili usluge i jedinica mjere prepisuju se iz Nomenklature
industrijskih proizvoda i usluga za Mjesečni izvještaj industrije - NIPUM.

Šifra proizvoda i usluga sastoji se od 10 brojčanih oznaka; prvih šest
preuzeto je iz Klasifikacije proizvoda i usluga po djelatnostima Republike
Hrvatske - KPD koja je sukladna Klasifikaciji proizvoda po djelatnostima
(CPA) EU, sljedeće dvije označavaju razradu KPD-a zbog potreba izračunavanja
indeksa fizičkog obujma ili međunarodnih obveza, a zadnje dvije brojčane
oznake omogućuju obradu proizvoda ili usluga prema ekonomskoj namjeni.

Šifarski sustav KPD-a označava: prve dvije brojčane oznake označavaju
odjeljak, treća skupinu i četvrta razred Nacionalne klasifikacije djelatnosti
Republike Hrvatske - NKD, a peta i šesta brojčana oznaka kategoriju i potkategoriju
u KPD-u.

U Nomenklaturi proizvoda i usluga za Mjesečni izvještaj industrije -
NIPUM na lijevoj strani dane su sve razine NIPUM-a i u obliku kako će se
publicirati podaci, a na desnoj je šifarski sustav za ispunjavanje Mjesečnog
izvještaja industrije (IND-1).

Šifru mjerne jedinice sastavljatelj izvještaja IND-1 upisuje na temelju
redosljeda mjernih jedinica i NIPUM-a, tako prva navedena mjerna jedinica
ima šifru "1", druga "2" i treća "3".

Kada se proizvod ili usluga iskazuju u više mjernih jedinica, podatke
o svakoj mjernoj jedinici treba upisati u poseban red s tim što u stupcu
2 treba samo na prvoj mjernoj jedinici upisati naziv proizvoda ili usluga.

***Stupci 4 i 5***

U stupcima 4 i 5 iskazuje se samo **gotova proizvodnja**. Pod gotovim
proizvodom smatra se svaki proizvod koji je u procesu proizvodnje dostigao
odgovarajući stupanj prerade ili dorade, tako da je u Nomenklaturi industrijskih
proizvoda i usluga za Mjesečni izvještaj industrije - NIPUM naveden pod
posebnom šifrom i nazivom. Pojam tako definiranog gotovog proizvoda obuhvaća
i sve radove dovršavanja proizvoda u koje spadaju čišćenje, pakiranje,
ispitivanje kvalitete, klasiranje i sl. Količine neispravnih proizvoda
(škart) ne uračunavaju se u gotovu proizvodnju. Podaci o proizvedenim količinama
pojedinih proizvoda uzimaju se iz knjiga koje vode skladišta gotove robe
i poluproizvoda odnosno knjigovodstva. Izuzetno, ako se radi o poluproizvodima
s gledišta statističke jedinice, a proizvodima po NIPUM-u i ako ne *prolaze*
ni kroz kakvo skladište, podatke treba uzeti iz evidencije odjela ili pogona
koji taj poluproizvod proizvodi. Kada poslovni subjekti ne evidentiraju
svoju proizvodnju u nekoj propisanoj mjernoj jedinici, dužne su izvršiti
potrebno preračunavanje. Te koeficijente treba sačuvati i stalno koristiti
prilikom sastavljanja statističkih izvještaja. Kada nastupi promjena asortimana
artikla unutar proizvoda definiranog NIPUM-om, tada treba izračunati novi
koeficijent i naznačiti do kada je stari koeficijent vrijedio, odnosno
od kada vrijedi novi koeficijent.

Ukoliko jedan proizvod iz NIPUM-a sadrži više artikala koje poslovni
subjekt proizvodi ili ako su velike promjene u količini i asortimanu tih
proizvoda ili su im različiti koeficijenti pretvorbe, tada treba odrediti
koeficijente pretvorbe za svaki artikl i svaki artikl zasebno preračunati,
pa preračunati zbroj upisati za svaku mjernu jedinicu.

**U stupcu 4** iskazuje se sva ostvarena proizvodnja u izvještajnom
mjesecu, a u **stupcu 5** sva ostvarena proizvodnja od početka godine
do kraja izvještajnog mjeseca (kumulativ). Brodovi su izuzetak jer se ne
iskazuje gotova proizvodnja već nedovršena prema izvršenom dijelu proizvodnje
u izvještajnom mjesecu i izvještajnom razdoblju. Statističke jedinice koje
obavljaju brodograđevnu djelatnost, dužne su ispunjavati i dodatni izvještaj
IND-1/35.11 na čijoj je drugoj stranici dana uputa za popunjavanje.

***Stupac 6***

U ovom stupcu iskazuje se količina **zaliha** u propisanim mjernim
jedinicama, stanje zadnjeg dana u izvještajnom mjesecu. Ovdje se iskazuju
samo zalihe gotovih industrijskih proizvoda definiranih NIPUM-om. Nedovršena
proizvodnja, odnosno proizvodi koji nisu dosegli određeni stupanj prerade
ili dorade definirani NIPUM-om ne smiju se iskazati, kao ni zalihe gotovih
proizvoda ili dijela proizvoda namijenjene trošenju za daljnju proizvodnju
u izvještajnoj jedinici. Ovdje će se iskazati samo zalihe vlastitih gotovih
proizvoda izvještajne jedinice namijenjene tržištu.

***Stupac 7***

U ovom stupcu iskazuju se **prodane količine proizvodnje** u propisanim
mjernim jedinicama od početka godine do kraja izvještajnog mjeseca (kumulativ).
Ako dođe do povrata realizirane robe, statistička će jednica ispraviti
ovaj kumulativ bez ikakvih ispravaka podataka za prethodne mjesece. Međutim,
značajnije odstupanje objasnit će tekstualno u primjedbama uz izvještaj,
a ukoliko bude potrebno, Državni zavod za statistiku zatražit će ispravke
po mjesecima.

Pod prodanim (realiziranim) količinama proizvoda treba iskazati i iznajmljene
proizvode ili proizvode dane u zakup (npr. računalna oprema, telefonske
instalacije, strojevi za pranje rublja i sl.), proizvedene strojeve, opremu
i hale za vlastite potrebe odnosno proizvode za vlastitu investicijsku
izgradnju, davanje djelatnicima u naturi i proizvode koji služe reprodukcijskoj
potrošnji u izvještajnoj jedinici, ali ne za industrijsku proizvodnju (npr.
stočna hrana, svježi beton koji se troši na gradilištu odnosno direktno
ugrađuje u građevinske objekte i sl.).

TABELA 2. NABAVA, UTROŠAK I ZALIHE REPRODUKCIJSKOG MATERIJALA

U ovoj tabeli iskazuju se podaci o reprodukcijskim materijalima koji
se troše za proizvodnju proizvoda iskazanih u tabeli 1, tj. u ovoj se tabeli
ne može iskazati sirovina koja se nije potrošila za proizvodnju proizvoda
iskazanog u tabeli 1 na istom izvještaju IND-1. Iznimno, ako izvještajna
jedinica ima pogone u dvije županije, odnosno ima dvije statističke jedinice,
tada u izvještaju prve statističke jedinice može biti ispunjena tabela
1, a u izvještaju kod druge ispunjena samo tabela 2 (npr. izvještajna jedinica
proizvodi strojeve za obradu metala i u županiji "x" proizvodi
samo dijelove, a u županiji "y" sastavlja te dijelove odnosno
proizvodi strojeve - u ovom slučaju za statističku jedinicu iz županije
"x" u izvještaju IND-1 bit će ispunjena tabela 2, a neće biti
ispunjena tabela 1, a za statističku jedinicu iz županije"y"
bit će ispunjena tabela 1, a neće biti ispunjena tabela 2 u izvještaju
IND-1).

***Stupci 1, 2 i 3***

U stupac 1 upisuje se šifra reprodukcijskog materijala, u stupac 2 naziv
reprodukcijskog materijala, a u stupac 3 mjerna jedinica u kojoj se iskazuju
količine reprodukcijskog materijala. Svi ti podaci prepisuju se iz **Nomenklature
reprodukcijskih materijala** za Mjesečni izvještaj industrije (IND-1).
Nomenklatura reprodukcijskih materijala za Mjesečni izvještaj industrije
(IND-1) izrađena je za svaki odjeljak u cjelini Nacionalne klasifikacije
djelatnosti i prve dvije brojčane oznake označavaju odjeljak u kojem se
može trošiti taj reprodukcijski materijal. Sljedećih je 6 brojčanih oznaka
šifra proizvoda iz Klasifikacije proizvoda i usluga po djelatnostima Republike
Hrvatske - KPD. Deveta šifarska oznaka označava razradu KPD-a pa ako je
na devetom mjestu "0", ona označava da reprodukcijski materijal
obuhvaća sve artikle nekog proizvoda iz KPD-a, a ako je na devetom mjestu
oznaka različita od "0", tada šifra reprodukcijskog materijala
sadrži samo dio artikala proizvoda iz KPD-a.

Iz gore navedenog vidimo da se šifra u Nomenkalturi reprodukcijskih
materijala za Mjesečni izvještaj industrije sastoji od devet brojčanih
oznaka, a desetu brojčanu oznaku odredit će i upisati u izvještaj IND-1
izvještajna jedinica, i to: ako je reprodukcijski materijal proizveden
na području Republike Hrvatske (domaći), treba ga označiti šifrom "8",
a ako je proizveden izvan područja Republike Hrvatske (uvozni), treba ga
označiti šifrom "9".

Ako se reprodukcijski materijal pod istom šifrom troši i kao domaći
i kao uvozni, treba ga u tabelu 2 unijeti dva puta s odgovarajućim podacima
o količinama i šifrom "8" odnosno "9" uz šifru reprodukcijskog
materijala iz nomenklature i s istim nazivom uz napomenu domaći odnosno
uvozni.

Stupac 4

U stupcu 4 izvještajna jedinica iskazuje **količine** reprodukcijskih
materijala **nabavljene** od drugih poslovnih subjekata, tuzemnih ili
inozemnih koji služe daljnjoj industrijskoj proizvodnji.

***Stupac 5 i 6***

U stupcu 5 izvještajna jedinica iskazuje **utrošene količine** reprodukcijskog
materijala u izvještajnom mjesecu bez obzira na to je li taj reprodukcijski
materijal nabavljen od drugih poslovnih subjekata ili je proizveden u statističkoj
jedinici koja podnosi izvještaj, a u stupcu 6 izvještajna jedinica iskazuje
utrošene količine reprodukcijskog materijala od početka godine do kraja
izvještajnog mjeseca (kumulativ).

***Stupac 7***

U ovom stupcu izvještajna jedinica iskazuje **zalihe** reprodukcijskog
materijala, stanje zadnjeg radnog dana u mjesecu, namijenjenog daljnjoj
proizvodnji u izvještajnoj jedinici. Reprodukcijski materijali koji se
proizvode i troše za daljnju proizvodnju u istoj izvještajnoj jedinici
i prodaju drugim poslovnim subjektima, kao zalihe reprodukcijskog materijala
u tabeli 2 treba iskazati samo one količine koje su namijenjene daljnjoj
proizvodnji u toj izvještajnoj jedinici, dok zalihe namijenjene prodaji
treba iskazati u stupcu 6 tabele 1.

Nomenkaltura reprodukcijskih materijala za Mjesečni izvještaj industrije
izbor je najznačajnijih, glede odjeljka NKD-a, a ne glede statističke jedinice.
Međutim, ukoliko neka izvještajna jedinica smatra da je neki značajni reprodukcijski
materijal izostavljen, može iza propisanih reprodukcijskih materijala sama
odrediti naziv i mjernu jedinicu te upisati količine u odgovarajuće stupce
bez šifre. Ove informacije koristit ćemo prilikom prve revizije Nomenkature
reprodukcijskih materijala za Mjesečni izvještaj industrije.

3. POSEBNA OBJAŠNJENJA ZA USLUŽNU PROIZVODNJU

Prilikom ispunjavanja ovog izvještaja treba voditi računa da postoje
**dvije vrste uslužne proizvodnje**. Prva je vrsta uslužne proizvodnje
kad poslovni subjekt na osnovi ugovora od sirovina kojima je vlasnik naručitelj,
izrađuje određeni proizvod definiran nomenklaturom; te proizvode zvat ćemo
**uslužna proizvodnja industrijskih proizvoda**. Uslužnu proizvodnju
industrijskih proizvoda treba iskazati kod proizvođača na isti način kao
i redovitu proizvodnju, ali u zasebnom retku sa šiframa mjernih jedinica
"4", "5" i "6" umjesto "1", "2"
i "3". Naručitelj proizvoda nije predmet promatranja ovog istraživanja.
Ni u jednom slučaju prerade na osnovi ugovora, naručitelj i prerađivač
ne mogu pripadati istoj tvrtki. **Općim industrijskim uslugama** zvat
ćemo doradu industrijskih proizvoda (bojanje, finiširanje, tiskanje tekstila,
pozlaćivanje, radiranje, lakiranje i sl.), popravke, održavanje i instaliranje
strojeva i opreme, te montažu građevinskih konstrukcija samo ako ju je
proizvela izvještajna jedinica. Opće industrijske usluge neće se iskazivati
u ovom istraživanju ukoliko se radi o dovršenju vlastitih proizvoda, a
ako se dorada obavlja za druge poslovne subjekte, tada uslugu treba iskazati
potpuno isto kao i proizvode, jer su te usluge u NIPUM-u navedene pod zasebnom
šifrom.

Iznimka su od ovog pravila za iskazivanje općih industrijskih usluga
dorade u tekstilnoj industriji (odjeljak 17 NKD-a) koje treba iskazati
i kad se radi o vlastitoj doradi, kao vlastitu proizvodnju proizvoda, a
kada se radi o doradi za druge poslovne subjekte kao uslužnu proizvodnju
industrijskih proizvoda.

Reprodukcijski materijal koji se koristi za izradu uslužne proizvodnje
treba iskazati u zasebnom retku a način iskazivanja je po svim stupcima
isti kao i za iskazivanje reprodukcijskih materijala za redovnu proizvodnju
osim stupca 3 gdje treba mjernu jedinicu šifrirati šifrom "2"
umjesto "1".

Iskazivanje podataka u tabeli 3 i 4 nema posljedica zbog toga što se
neka statistička jedinica bavi i uslužnom proizvodnjom.

TABELA 3. NABAVA, UTROŠAK I ZALIHE ENERGIJE I GORIVA U POGONSKE
SVRHE

Za iskazivanje energije i goriva u pogonske svrhe šifra, naziv vrste
energije ili naziv goriva u pogonske svrhe kao i mjerne jedinice otisnuti
su u tabeli 3 izvještaja IND-1. U ovoj tabeli iskazuje se potrošnja energije
i goriva, a ne energenti koji se transformiraju iz jedne vrste energije
u drugu ili jedne vrste goriva u drugo. Tako mazut koji se troši u ljevaonici
obojenih metala za taljenje metala, iskazat će se u ovoj tabeli, ali se
mazut koji se potroši za proizvodnju električne energije, pare, tople ili
vrele vode ne smije iskazati u ovoj tabeli, već u tabeli 2, jer to nije
potrošnja već transformacija energije. Isto tako nafta u rafineriji nije
potrošena kao energent, nego je samo transformirana u drugu vrstu energenta.

Ova tabela služi za dobivanje ukupne krajnje potrošnje energije za područja
C, D i E iz NKD-a odnosno industriju ukupno do razine odjeljka. Zbog toga
je naročito važno da se iskaže sva potrošnja energije, ali i da se ne obuhvati
energija koja se transformira, jer bi se time iskazala veća potrošnja energije
od stvarne potrošnje. Još treba voditi računa da se iskaže samo energija
potrošena u industrijskim djelatnostima odnosno u područjima C, D i E iz
NKD-a (npr. izvještajna jedinica u ovoj tabeli iskazat će potrošnju goriva
za unutarnji industrijski prijevoz, ali neće iskazati količine goriva za
vanjski prijevoz jer je to područje I iz NKD-a).

Izuzetak od gore navedenog pravila može biti samo električna energija,
i to u slučaju kada se u električnim bojlerima proizvodi topla voda ili
čak vrela voda ili para i tada će se električna energija iskazati u tabeli
3, ali se proizvodnja tople vode, vrele vode ili pare ne smije iskazati
u tabeli 1, niti potrošnja tople vode, vrele vode ili pare u ovoj tabeli.
Drugim rječima električnu energiju smatrat ćemo energijom koja više ne
prelazi u kakvu drugu vrstu energije već se kao energija konačno potroši.

***Stupac 3***

U ovaj stupac upisuju se podaci o nabavljenoj energiji i gorivima za
pogonske svrhe u izvještajnom mjesecu za statističku jedinicu od drugih
pravnih subjekata iz tuzemstva i inozemstva.

***Stupac 4 i 5***

U stupce 4 i 5 upisuju se podaci o **potrošenoj energiji i gorivima**za pogonske svrhe bez obzira na to jesu li oni nabavljeni od drugih
pravnih osoba ili proizvedeni u izvještajnoj jedinici. Statistička jedinica
*Šećerana* koja za svoje potrebe proizvodi električnu energiju i paru,
iskazat će potrošnju te energije u ovim stupcima, ali je neće iskazati
u stupcu 3 pod nabavom.

U stupac 4 upisuju se količine energije i goriva za pogonske svrhe za
razdoblje od početka godine do kraja izvještajnog mjeseca (kumulativ).

***Stupac 6***

U stupac 6 upisuju se zalihe energenata, stanje zaliha zadnjeg dana
u mjesecu. Električna energija, topla i vrela voda i para u ovoj tablici
ne mogu se iskazati kao zalihe.

TABELA 4. ZAPOSLENI DJELATNICI

U retku **ukupno zaposleni djelatnici** iskazuje se broj svih zaposlenih
djelatnika za statističku jedinicu bez obzira na to obavljaju li industrijsku
djelatnost ili neindustrijsku i jesu li zasnovali radni odnos s izvještajnom
jedinicom na određeno ili neodređeno vrijeme. Broj djelatnika uzima se
iz kadrovske evidencije sa stanjem zadnjeg radnog dana u izvještajnom mjesecu
bez obzira na to jesu li tog dana bili na poslu ili su izostali s posla
zbog korištenja godišnjeg dopusta, bolesti, slobodnih dana i sl.

U retku 1 iskazuje se broj zaposlenih djelatnika koji se bave industrijskom
djelatnošću odnosno koji obavljaju djelatnost iz područja C, D i E iz NKD-a
i djelatnici na pomoćnim poslovima glede industrijske proizvodnje npr.
računovodstveni poslovi, pravni, elektronička obrada podataka i sl.)

U retcima 1.1 - 1.7 vrši se razvrstavanje djelatnika **do razine skupine**
prema NKD-u, u pravilu sa stanjem zadnjeg radnog dana izvještajnog mjeseca
prema poslovima koje su tog radnog dana obavljali. Ukoliko u izvještajnoj
jedinici isti djelatnici izrađuju industrijske proizvode ili vrše industrijske
usluge iz više skupina djelatnosti NKD-a, tada treba odrediti koeficijente
za određivanje broja djelatnika prema skupinama djelatnosti NKD-a prema
obujmu izvršenih poslova u svakom izvještajnom mjesecu s tim da broj djelatnika
po skupinama NKD-a mora odgovarati broju djelatnika ukupno, C + D + E.

Broj djelatnika koji rade na pomoćnim poslovima glede industrijske proizvodnje
treba također prema obujmu izvršenih poslova razvrstati prema skupinama
NKD-a. Ukoliko izvještajna jedinica koristi neke druge metode, može ih
primijeniti i u ovom slučaju (npr. više pogona iste izvještajne jedinice
iz svojih potreba odredilo je koeficijente za to koliko svaki pogon sudjeluje
u financiranju pomoćnih služba i sl.).

U zadnjem retku iskazuju se djelatnici koji su zadnjeg radnog dana radili
na neindustrijskim poslovima. Osim lako prepoznatljivih neindustrijskih
djelatnika prema kriterijima NKD-a ovamo spadaju i djelatnici u trgovini
na malo koji prodaju proizvode proizvedene u izvještajnoj jedinici, djelatnici
izvantvorničkog prijevoza, djelatnici zaposleni u tvorničkim restoranima
i sl. često pomoćne službe industrijskih poslovnih subjekata ne obavljaju
pomoććne poslove samo za industrijske djelatnosti (npr. elektronička obrada
podataka ili računovodstveni poslovi i sl.) već i za neindustrijske djelatnosti
i po ugovoru uz naplatu za treće osobe. U navedenim i sličnim slučajevima
dio djelatnika pomoćnih službi treba svrstati u neindustrijske djelatnike
razmjerno opsegu izvršenih poslova.

Za statističke jedinice koje su dio neindustrijskog poslovnog subjekta,
iskazuju se samo oni djelatnici koji rade na industrijskim djelatnostima,
odnosno djelatnici koji obavljaju poslove u toj statističkoj jedinici,
a ne za poslovni subjekt u cjelini.

UPUTE ZA ISPUNJAVANJE OBRASCA
IND - 1 / 35.11

Obrazac IND - 1 / 35.11 je dopuna uz opći obrazac IND - 1. Sva ***brodogradilišta***
i dalje podnose izvještaj na obrascu IND - 1 sa svim predviđenim pokazateljima
kao i do sada, a uz svaki izvještaj prilažu i ovaj dodatak s podacima o
stanju radova na izgradnji plovnih objekata. Svrha pokazatelja o tijeku
radova na izgradnji brodova je u tome da pokazatelji omogućavaju da se
bolje utvrde mjesečni obujam i dinamika proizvodnje pa time omogućavaju
i obračun indeksa fizičkog obujma proizvodnje u brodogradnji.

Za potrebe sastavljanja ovog izvještaja svi plovni objekti trebaju se
prikazati prema Nomenklaturi industrijskih proizvoda i usluga za Mjesečni
izvještaj industrije - NIPUM (od 35.11.1 do 35.11.4).

Početak izgradnje brodova iskazuje se nakon polaganja kobilice na navoz,
s tim da se svi utrošeni sati za pripremu iskažu u mjesecu početka izgradnje
brodova.

Za svaki plovni objekt koji je u gradnji izvještajne jedinice trebaju
dati posebne podatke. Nakon što se unesu i obračunaju podaci za svaki pojedini
brod, zbrajanjem podataka po veličini u okviru svake vrste doći će se do
ukupnih podataka o izgradnji jedne vrste brodova po NIPUM-u. Za svaki pojedini
objekt unose se sljedeći podaci:

(1) Registarski broj objekta je broj pod kojim je objekt ubilježen kod
samog brodogradilišta.

(2) Naturalna veličina cijelog objekta daje se na osnovi podataka iz
projekta, a izražava se u propisanoj jedinici.

(3) Efektivni sati potrebni za izgradnju cijelog objekta daju se prema
predračunu s kojim je izvještajna jedinica planirala izradu broda. Ukoliko
izvještajna jedinica raspolaže evidencijom o stanju radova u norma-satima,
i ti će podaci u potpunosti odgovarati svrsi obračuna uvjetne proizvodnje.
U te sate treba uključiti samo brodogradilišne radove u užem smislu. U
broj sati treba uključiti i eventualnu procjenu obujma rada onih kooperanata
koji svoj dio posla obavljaju u samom brodogradilištu. U te sate treba
uključiti i radove koje druga brodogradilišta obavljaju na objektu koji
je privremeno prevezen u tuđe brodogradilište. Ne treba uključiti rad na
izradi motora, kotlova i strojeva, koji se kao poseban proizvod prikazuju
u naturalnom obliku na obrascu IND - 1 prema NIPUM-u propisanom za proizvode
metalne industrije. Također se u potrebne sate ne treba uključiti ni rad
onih kooperanata koji svoj dio posla obavljaju izvan brodogradilišta.

(4) Podacima o satima efektivnog rada, koji je već uložen u izgradnju
plovnih objekata, treba obuhvatiti sve kategorije radova koji su prikazani
i u podatku o satima potrebnima za izgradnju cijelog objekta. Taj podatak
je osnova po kojoj se obračunava stupanj dovršenosti pojedinih brodova
i obujam radova izvršenih u prijašnjim godinama, u izvještajnom mjesecu
i u razdoblju od početka godine do kraja izvještajnog mjeseca. Podaci iz
stupca 7 i stupca 9 izračunavaju se dijeljenjem sati rada uloženih u izgradnju
broda s podatkom o ukupnom broju sati na izgradnji broda.

(5) Proizvodnja u uvjetno naturalnom mjerilu obračunava se na osnovi
podataka o naturalnoj veličini plovnog objekta koji se gradi (stupac 3)
i podatka o obujmu izvršenih radova izraženog u postocima (stupci 7 i 9).
Ako je, na primjer, obujam mjesečnih radova na brodu od 2 500 GT 5%, a
obujam radova od početka godine do kraja izvještajnog mjeseca 48% od svih
radova potrebnih za izgradnju broda, onda obujam mjesečne proizvodnje izražen
u uvjetno naturalnom mjerilu iznosi:

2500 x 5 = 125 GT,

---

100

a obujam proizvodnje od početka godine:

2500 x 48 = 1200 GT,

---

100

1*Classification of Products by Activity (CPA) in the European Union.*

---

### [Tablica A](dodatni/368294.htm)

### [Tablica B](dodatni/368295.htm)

### [Tablica C](dodatni/368296.htm)

### [Tablica D](dodatni/368297.htm)

### [Tablica E](dodatni/368298.htm)

Ostalo, NN 18/1997-262